[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.10.2009

KOM(2009) 522 endelig

Forslag til

RÅDETS BESLUTNING

om bemyndigelse af Kongeriget Sverige og Det Forenede Kongerige Storbritannien og Nordirland til at anvende en foranstaltning, der fraviger artikel 167 i Rådets direktiv 2006/112/EF om det fælles merværdiafgiftssystem

BEGRUNDELSE

1. Baggrunden for forslaget

I henhold til artikel 395 i direktiv 2006/112/EF af 28. november 2006 om det fælles merværdiafgiftssystem (herefter benævnt "momsdirektivet") kan Rådet med enstemmighed på forslag af Kommissionen bemyndige en medlemsstat til at indføre særlige foranstaltninger, der fraviger bestemmelserne i direktivet, for at forenkle afgiftsopkrævningen eller forhindre visse former for momsunddragelse eller momsundgåelse.

Kongeriget Sverige (i det følgende benævnt "Sverige") og Det Forenede Kongerige Storbritannien og Nordirland (i det følgende benævnt "Det Forenede Kongerige") har ved Rådets beslutning 2007/133/EF af 30. januar 2007 (EUT L 57 af 24.2.2007, s. 12) fået bemyndigelse til at anvende en særlig foranstaltning, der fraviger artikel 167 i momsdirektivet indtil den 31. december 2009.

Denne bemyndigelse tillader de to lande at udskyde fradragsretten indtil det tidspunkt, hvor der er betalt moms til leverandøren (af varer eller tjenester), for afgiftspligtige, hvis årsomsætning ikke overstiger 3 000 000 SEK for Sverige og 1 350 000 GBP for Det Forenede Kongerige, og de kan til dette formål anvende en valgfri ordning (kasseregnskabsordning), der i overensstemmelse med litra b, i artikel 66 i momsdirektivet bevirker, at udgående moms forfalder, når der er modtaget betaling fra kunderne.

Ved brev registreret i Kommissionens Generalsekretariat den 3. marts 2009 anmodede Sverige om tilladelse til at forlænge denne foranstaltning. Ved brev registreret i Kommissionens Generalsekretariat den 15. januar 2009 anmodede Det Forenede Kongerige om tilladelse til at forlænge denne foranstaltning, samtidig med at omsætningsgrænsen for ordningen forhøjes til 1 500 000 GBP. Det Forenede Kongerige fremhæver, at denne forhøjelse vil bibeholde en tilnærmelsesvis sammenhæng med grænsen på 2 000 000 EUR for mikrovirksomheder, når man tager det britiske punds aktuelle kurs over for euroen i betragtning, og yderligere 6 800 virksomheder vil kunne få gavn af ordningen.

I overensstemmelse med artikel 395, stk. 2, i momsdirektivet har Kommissionen ved skrivelse af 9. juli 2009 fremsendt anmodningerne fra Sverige og Det Forenede Kongerige til de andre medlemsstater, og ved skrivelse af 13. juli 2009 har Kommissionen underrettet Sverige og Det Forenede Kongerige om, at den er i besiddelse af alle oplysninger, som den skønner nødvendig.

Den såkaldte kasseregnskabsordning er en forenklet og valgfri skatteordning, der er beregnet på små virksomheder, der ikke er afgiftsfritaget. Den gør det muligt for afgiftspligtige at anvende en forenklet regel, der er baseret på betalingsdatoen for de udgifter, der er afholdt forudgående, og på datoen for betaling af deres udgående leverancer, så de kan bestemme, hvornår retten til momsfradrag indtræder, og hvornår momsen skal betales. Det er derfor en forenklende procedure navnlig for virksomheder, der ikke let kan fastlægge disse forfaldsdatoer, og for virksomheder, der ikke anvender periodiseringsprincippet. Ordningen giver desuden en bedre likviditet, navnlig for virksomheder, der hovedsagelig afholder udgifter, der ikke er momspligtige såsom løn, og for virksomheder, hvor kundernes frist for betaling er betydelig, uden at virksomhederne selv kan stille tilsvarende krav til deres leverandører.

I sit forslag til Rådets direktiv af 28. januar 2009 om ændring af direktiv 2006/112/EF om det fælles merværdiafgiftssystem med hensyn til faktureringsregler (KOM(2009) 21 endelig) har Kommissionen medtaget bestemmelser, hvormed medlemsstaterne kan udskyde fradragsretten indtil det tidspunkt, hvor der er betalt moms til leverandøren af varer eller tjenester, når det angår afgiftspligtige, hvis årsomsætning ikke overskrider en grænse – der kan fastsættes af medlemsstaterne på op til 2 000 000 EUR (grænsen for mikrovirksomheder i overensstemmelse med Kommissionens henstilling af 6. maj 2003, EUT L 124 af 20.5.2003, s. 36) – og som er omfattet af en valgfri ordning, under hvilken den udgående moms først forfalder, når de har modtaget betaling fra deres kunder.

I betragtning af momsdirektivets artikel 395 og de argumenter, som Sverige og Det Forenede Kongerige har fremført, finder Kommissionen, at den undtagelse, som der søges om bemyndigelse til at træffe, opfylder betingelsen i nævnte artikel, og navnlig at fordi den er del af den valgfrie kasseregnskabsordning, forenkles afgiftsopkrævningen for mikrovirksomheder. Med henvisning til ovenstående har Kommissionen derfor intet at indsige mod anmodningen, og den bør derfor forelægge Rådet et forslag herom. Det bør fremhæves, at ordningernes grænser for årsomsætning efter anvendelse af de konverteringsregler, der er omhandlet i momsdirektivets artikel 399 og 400, er lavere end de grænser, som Kommissionen har foreslået.

Kommissionen mener dog, at undtagelsen kun bør indrømmes for en begrænset periode for med regelmæssige mellemrum og navnlig på basis af oplysninger fra de pågældende medlemsstater at kunne vurdere om de juridiske og faktuelle forhold, der på nuværende tidspunkt kan begrunde undtagelsen, fortsat gør sig gældende. Kommissionen mener desuden, at undtagelsen under alle omstændigheder bør ophøre med at være gældende, når først de harmoniserede regler, som den foreslår gennemført med hensyn til denne ordning, træder i kraft.

2. Høring af interesserede parter og konsekvensanalyse

Forslaget til beslutning gør det muligt at opretholde en valgfri ordning – en såkaldt kasseregnskabsordning – der sigter mod at forenkle momsreglerne for mikrovirksomheder og forbedre deres likviditet. Forslaget til beslutning har derfor positive virkninger for mikrovirksomhederne. Der har ikke været behov for ekstern ekspertbistand eller for at høre de interesserede parter, og en konsekvensanalyse har heller ikke været nødvendig. Under alle omstændigheder vil beslutningen kun få begrænsede konsekvenser som følge af det snævre anvendelsesområde og den begrænsede gyldighedsperiode.

3. Forslagets retlige aspekter

Forslaget til beslutning sigter mod at tillade, at Sverige og Det Forenede Kongerige fortsat kan fravige fra momsdirektivets artikel 167, således at de kan udskyde fradragsretten indtil det tidspunkt, hvor der er betalt moms til leverandøren (af varer eller tjenesteydelser), når det angår afgiftspligtige med en årsomsætning på højst 3 000 000 SEK for Sverige og 1 500 000 GBP for Det Forenede Kongerige, der til dette formål kan anvende en valgfri ordning (kasseregnskabsordning), der i overensstemmelse med litra b, i artikel 66 i momsdirektivet bevirker, at udgående moms forfalder, når der er modtaget betaling fra kunderne.

Beslutningens retsgrundlag udgøres af momsdirektivets artikel 395, der igen er vedtaget i henhold til EF-traktatens artikel 93. I henhold til momsdirektivets artikel 395 skal en medlemsstat, der ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsbeslutning. Da det drejer sig om en gennemførelsesforanstaltning i forbindelse med harmoniseringen af medlemsstaternes lovgivning om omsætningsafgifter, er forslaget i overensstemmelse med subsidiaritetsprincippet.

Forslaget er i overensstemmelse med proportionalitetsprincippet og går ikke videre, end hvad der er nødvendigt for sikre den ønskede forenkling, da det kun er rettet mod et begrænset antal små virksomheder, der desuden selv kan vælge, om de ønsker at deltage i ordningen. Det afviger derfor kun i begrænset omfang fra principperne i direktivet og kun i den udstrækning, det er hensigtsmæssigt.

4. Budgetmæssige konsekvenser

Forslaget har ingen konsekvenser for Fællesskabets budget.

5. Yderligere oplysninger

I henhold til forslaget ophører beslutningen automatisk med at finde anvendelse den dag, hvor der træder harmoniserede regler i kraft, hvormed alle medlemsstaterne kan anvende den anmodede særforanstaltning.

Forslag til

RÅDETS BESLUTNING

om bemyndigelse af Kongeriget Sverige og Det Forenede Kongerige Storbritannien og Nordirland til at anvende en foranstaltning, der fraviger artikel 167 i Rådets direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 93,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Kommissionen[2] og

ud fra følgende betragtninger:

(1) Kongeriget Sverige (i det følgende benævnt "Sverige") og Det Forenede Kongerige Storbritannien og Nordirland (i det følgende benævnt "Det Forenede Kongerige") har ved Rådets beslutning 2007/133/EF[3] fået bemyndigelse til som en fravigelse af artikel 167 i direktiv 2006/112/EF at udskyde fradragsretten indtil det tidspunkt, hvor der er betalt moms til leverandøren af varer eller tjenester, når det angår afgiftspligtige, der anvender en valgfri ordning benævnt kasseregnskabsordningen, der i overensstemmelse med litra b, i artikel 66 i momsdirektivet bevirker, at udgående moms forfalder, når der er modtaget betaling fra kunderne. For at kunne benytte denne ordning må deres årsomsætning ikke overstige 3 000 000 SEK for Sverige og 1 350 000 GBP for Det Forenede Kongerige.

(2) Sverige og Det Forenede Kongerige har ved breve, der er registreret i Kommissionens Generalsekretariat den 3. marts 2009 for Sverige og den 15. januar 2009 for Det Forenede Kongerige, anmodet om at forlænge denne særforanstaltning. Det Forenede Kongerige har ligeledes anmodet om, at ordningens grænse for årsomsætning forhøjes til 1 500 000 GBP.

(3) I overensstemmelse med artikel 395, stk. 2, i direktiv 2006/12/EF har Kommissionen ved skrivelse af 9. juli 2009 fremsendt anmodningerne fra Sverige og Det Forenede Kongerige til de andre medlemsstater, og ved skrivelse af 13. juli 2009 har Kommissionen underrettet Sverige og Det Forenede Kongerige om, at den er i besiddelse af alle oplysninger, som den skønner nødvendig.

(4) Den såkaldte kasseregnskabsordning er en forenklet og valgfri ordning, der er beregnet på små virksomheder, der ikke er afgiftsfritaget. Den gør det muligt for afgiftspligtige at anvende en forenklet regel, der er baseret på betalingsdatoen for de udgifter, der er afholdt forudgående, og på datoen for betaling af deres udgående leverancer, så de kan bestemme, hvornår retten til momsfradrag indtræder, og hvornår momsen skal betales. Denne ordning er derfor for de afgiftspligtige en forenklingsforanstaltning, og den kan desuden give dem bedre likviditet.

(5) Kommissionen har den 28. januar 2009 fremlagt forslag til et direktiv (KOM(2009) 21 endelig) om ændring af direktiv 2006/112/EF med hensyn til faktureringsregler, hvormed medlemsstaterne kan udskyde fradragsretten indtil det tidspunkt, hvor der er betalt moms til leverandøren af varer eller tjenester, når det angår afgiftspligtige, hvis årsomsætning ikke overskrider en grænse, der kan fastsættes af medlemsstaterne på op til 2 000 000 EUR, og som er omfattet af en valgfri ordning, under hvilken den udgående moms først forfalder, når de har modtaget betaling fra deres kunder.

(6) Den anmodede særforanstaltning berører ikke størrelsen af Sveriges og Det Forenede Kongeriges afgiftsprovenu ved det endelige forbrug og vil ikke berøre Det Europæiske Fællesskabs egne indtægter hidrørende fra merværdiafgift —

VEDTAGET FØLGENDE BESLUTNING:

Artikel 1

Som en fravigelse af artikel 167 i direktiv 2006/112/EF begrundes Sverige og Det Forenede Kongerige bemyndigelse til at udskyde fradragsretten indtil det tidspunkt, hvor der er betalt moms til leverandøren af varer eller tjenester, når det angår de i stk. 2 omhandlede afgiftspligtige.

De berørte afgiftspligtige skal have tilvalgt en ordning, hvorved momsen af deres leverancer af varer eller tjenester forfalder, når de modtager betaling fra deres kunder. I henhold til denne ordning må deres årsomsætning ikke overstige 3 000 000 SEK for Sverige og 1 500 000 GBP for Det Forenede Kongerige.

Artikel 2

Denne beslutning finder anvendelse fra den 1. januar 2010 og indtil datoen for ikrafttræden af bestemmelserne i et direktiv, der tillader medlemsstaterne at udskyde fradragsretten indtil det tidspunkt, hvor der er betalt moms til leverandøren af varer eller tjenester, når det angår afgiftspligtige, hvis årsomsætning ikke overskrider en vis grænse, og som er omfattet af en ordning, hvorved momsen af deres leverancer af varer eller tjenester forfalder, når de modtager betaling fra deres kunder. I alle tilfælde finder denne beslutning anvendelse senest indtil den 31. december 2012.

Artikel 3

Denne beslutning er rettet til Sverige og Det Forenede Kongerige Storbritannien og Nordirland.

Udfærdiget i Bruxelles, den .

På Rådets vegne

Formand

[1] EUT L 347 af 11.12.2006, s. 1.

[2] EUT C […] af […], s. […].

[3] EUT L 57 af 24.2.2007, s. 12.